DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 Ústavy Slovenskej republiky)

1. Gestor zmluvy: Ministerstvo obrany Slovenskej republiky.

2. Názov zmluvy: Zmluva medzi Slovenskou republikou a Svätou stolicou o duchovnej službe katolíckym veriacim v ozbrojených silách a ozbrojených zboroch Slovenskej republiky.

3. Účel a predmet zmluvy: Účelom uzavretia zmluvy je zriadenie Ordinariátu ozbrojených síl a ozbrojených zborov na plnenie úloh duchovnej služby katolíckym veriacim v ozbrojených silách a ozbrojených zboroch Slovenskej republiky. Zmluva určuje zásady týkajúce sa organizácie a realizácie duchovnej služby Katolíckej cirkvi v súlade s kánonickým právom a právnym poriadkom Slovenskej republiky v jej ozbrojených silách a ozbrojených zboroch.

4. Priama úprava práv alebo povinností fyzických osôb alebo právnických osôb: Zmluva priamo zakladá práva alebo povinnosti fyzických osôb alebo právnických osôb: 

-	podľa čl. 1 má Svätá Stolica právo zriadiť v  Slovenskej republike Ordinariát ozbrojených síl a ozbrojených zborov (ďalej len „ordinariát“) pre potreby výkonu duchovnej služby katolíckym veriacim v ozbrojených silách a ozbrojených zboroch Slovenskej republiky a pre osoby zbavené slobody rozhodnutím štátneho orgánu, ako právnickú osobu, ktorá sa ako osobitná inštitúcia v štruktúrach ozbrojených síl a ozbrojených zborov, právne postavená na úroveň diecézy bude riadiť všeobecnými predpismi Kánonického práva, Apoštolskou konštitúciou Spirituali militum curae, touto zmluvou a ostatnými právnymi predpismi Slovenskej republiky,

-	podľa  čl. 2 má Svätá stolica výlučné právo vymenovať ordinára ozbrojených síl a ozbrojených zborov (ďalej len „ordinár“), ktorý bude riadnym členom Konferencie biskupov  Slovenska a bude disponovať osobnou, riadnou, vlastnou a kumulatívnou cirkevnou právomocou,

-	podľa čl. 2 má ordinár právo slobodne komunikovať s kňazmi, diakonmi, rehoľníkmi, seminaristami a so všetkými, ktorí vykonávajú duchovnú službu, riadiť, zabezpečovať a kontrolovať ich činnosť v súlade s právnymi predpismi upravujúcimi ochranu utajovaných skutočností.

-	podľa čl. 3 sa ordinárovi priznáva právo na uplatňovanie cirkevnoprávnej jurisdikcie podľa predpisov kánonického práva nad katolíckymi veriacimi príslušníkmi a zamestnancami ozbrojených síl a ozbrojených zborov a zamestnancami príslušných orgánov štátnej správy, ktorí v nich vykonávajú službu, ich rodinnými príslušníkmi,  manželskými partnermi, deťmi, a to aj plnoletými, pokiaľ bývajú v spoločnej domácnosti, ako aj príbuznými, ktorí s nimi bývajú v spoločnej domácnosti, poslucháčmi a študentmi škôl ozbrojených síl a ozbrojených zborov, pacientmi a personálom zdravotníckych a sociálnych zariadení patriacich pod príslušné orgány štátnej správy, všetkými katolíckymi veriacimi, ustanovenými alebo schválenými ordinárom do trvalej služby podľa kánonického práva pre ordinariát a osobami, ktoré sú vo výkone väzby, výkone trestu odňatia slobody, zadržané alebo zaistené.
-	podľa čl. 4 podľa predpisov kánonického práva ordinárovi pomáhajú v jeho činnosti generálny vikár,  iní vikári, kňazi a diakoni. Ordinár má právo nezávisle a výlučne rozhodovať pri výbere kňazov a diakonov a rozhodovať o ich vymenovaní, preložení, vzdaní sa služby a odvolaní podľa kánonického práva, 

-	podľa čl. 5 po zriadení ordinariátu sú diecézni biskupi a  predstavení inštitútov zasväteného života a spoločností apoštolského života povinní uvoľniť pre potreby ordinariátu primeraný počet klerikov,

-	podľa čl. 5 podľa potreby a po dohode s diecéznymi biskupmi alebo vyššími predstavenými inštitútov zasväteného života a spoločností apoštolského života má ordinár právo poveriť ich klerikov dočasnou alebo príležitostnou výpomocou v ordinariáte podľa kánonického práva a v zmysle právnych predpisov Slovenskej republiky,

-	v čl. 6 zmluvy sa ustanovuje právo klerikov vykonávať brannú povinnosť  a civilnú službu formou duchovnej služby v ozbrojených silách,

-	v súlade s čl. 7 klerici, ktorí vykonávajú duchovnú službu v ozbrojených silách a ozbrojených zboroch budú mať právo na slobodnú komunikáciu s predstavenými ordinariátu v súlade s právnymi predpismi upravujúcimi ochranu utajovaných skutočností,

-	v čl. 8 je ustanovené právo klerikov vykonávať duchovnú službu iba podľa  príslušných liturgických a kánonických predpisov,

-	podľa čl. 9 ak by niektorý klerik poverený duchovnou službou mal byť podrobený vo svojej službe disciplinárnemu trestu nie kánonického charakteru, jeho nadriadený z ozbrojených síl, alebo ozbrojených zborov ho potrestá po predchádzajúcej dohode s ordinárom. Ordinár oznámi prípadný kánonický trest klerika jeho nadriadenému z ozbrojených síl, alebo ozbrojených zborov, aby vykonal príslušné opatrenia.

5. Kategória zmluvy podľa článku 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): Zmluva si vyžaduje pred ratifikáciou súhlas Národnej rady Slovenskej republiky podľa čl. 86 písm. d) Ústavy Slovenskej republiky - ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb.

6. Kategória zmluvy podľa článku 7 ods. 5 Ústavy Slovenskej republiky (má prednosť pred zákonmi): Zmluva priamo zakladá práva alebo povinnosti fyzických alebo právnických osôb a tiež zakladá pre Ordinariát ozbrojených síl a ozbrojených zborov práva obdobné, ako práva právnických osôb. Má prednosť pred zákonmi Slovenskej republiky.
 
7. Dopady prijatia medzinárodnej zmluvy, ktorá má prednosť pred zákonmi na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): Vzhľadom na priamu použiteľnosť ustanovení medzinárodnej zmluvy a jej prednosť pred zákonmi nie je potrebné zrušiť alebo prijať žiadny právny predpis. 

               Zmluva sa týka predovšetkým týchto všeobecne záväzných právnych predpisov, resp. niektorých ustanovení:
-	Základná zmluva medzi Slovenskou republikou a Svätou Stolicou uverejnená v Zbierke zákonov pod č. 326/2001 Z. z.
-	zákon č. 370/1997 Z. z. o vojenskej službe v znení neskorších predpisov
-	zákon č. 321/2002 Z. z. o ozbrojených silách Slovenskej republiky
-	zákon č. 319/2002 Z. z. o obrane Slovenskej republiky
-	zákon č. 320/2002 Z. z. o brannej povinnosti
-	ústavný zákon č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu
-	zákon č. 124/1992 Zb. o Vojenskej polícii
-	zákon č. 171/1993 Z. z. o Policajnom zbore v znení neskorších predpisov
-	zákon č. 4/2001 Z. z. o Zbore väzenskej a justičnej stráže
-	zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov
-	zákon č. 313/2001 Z. z. o verejnej službe v znení neskorších predpisov
-	zákon č. 312/2001 Z. z. o štátnej službe v znení neskorších predpisov
-	zákon č. 311/2001 Z. z. Zákonník práce v znení zákona č. 165/2002 Z. z. 
-	zákon č. 303/1995 z. z. o rozpočtových pravidlách v znení neskorších predpisov 
-	zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií)
-	zákon č. 241/2001 Z. z. o ochrane utajovaných skutočností a o zmene a doplnení niektorých zákonov
-	zákon č. 308/1991 Zb. o slobode náboženskej viery a postavení cirkví a náboženských spoločností v znení zákona č. 394/2000 Z. z.